ນາຍພົນ Allen ກ່າວວ່າ ສະຫະລັດ ຍັງຈະມີໜ້າ ຢູ່ອັຟການິສຖານ ຫຼັງປີ 2014
ນາຍພົນ John Allen ໃຫ້ສັນຍານ ກ່ຽວກັບການມີໜ້າ ໄລຍະຍາວ ຂອງສະຫະລັດ ຢູ່ອັຟການິສຖານ
ຜູ້ບັນຊາການກອງກຳລັງຂອງສະຫະລັດໃນອັຟການິສຖານໃຫ້ສັນຍານວ່າ ສະຫະລັດອາດ ຈະສືບຕໍ່ຮັກສາການມີໜ້າທາງທະຫານຂອງຕົນຢູ່ໃນປະເທດດັ່ງກ່າວ ໄປກາຍໝາຍກຳນົດ ການໃນການຖອນທະຫານອະເມຣິກັນໃນປີ 2014 ໃນການໃຫ້ສຳພາດ ທີ່ພິມເຜີຍແຜ່ໂຍໜັງສືພິມ New York Times ນາຍພົນ John Allen ກ່າວວ່າ ການເຈລະຈາກັບລັດຖະບານຂອງປະທານາທິບໍດີຮາມິດ ກາໄຊ ແມ່ນ ເກືອບເປັນທີ່ແນ່ນອນແລ້ວວ່າ ຈະກວມເອົາເລື່ອງກອງກຳລັງໃນຍຸກຫຼັງປີ 2014 ມີລັກ ສະນະແບບໃດ ທ່ານເວົ້າວ່າ ເລື່ອງນີ້ບາງທີ ອາດຈະຮວມທັງພວກທີ່ປຶກສາຈຳນວນນຶ່ງ ພວກໃຫ້ການຝຶກແອບ ແລະພວກນັກຊ່ຽວຊານ ໃນດ້ານສືບລັບ ສຳລັບໄລຍະຫຼັງຈາກປີ 2014 ເມື່ອໄວໆມານີ້ ໄດ້ມີການອ້າງຄຳເວົ້າຂອງທ່ານ Ryan Crocker ເອກອັກຄະລັດຖະທູດ ສະຫະລັດປະຈຳອັຟການິສຖານທີ່ກ່າວວ່າ ຫຼັງຈາກປີ 2014 ແລ້ວສະຫະລັດຈະສືບຕໍ່ໃຫ້ ການຊ່ອຍເຫຼືອທາງດ້ານເສດຖະກິດ ແລະດ້ານການຮັກສາຄວາມສະຫງົບ ແຕ່ນາຍພົນ Allen ແມ່ນເຈົ້າໜ້າທີ່ຂັ້ນສູງສຸດທາງທະຫານຂອງສະຫະລັດ ທີ່ໄດ້ສະເໜີແນະກ່ຽວກັບ ຄວາມເປັນໄປໄດ້ໃນການພົວພັນໄລຍະຍາວທາງທະຫານຂອງສະຫະລັດໃນອັຟການິສຖານ ໂຄສົກຄົນນຶ່ງຂອງກະຊວງປ້ອງກັນປະເທດອັຟການິສຖານກ່າວຕໍ່ພວກນັກຂ່າວໃນມື້ວັນພຸດ ວານນີ້ວ່າ ອັຟການິສຖານພວມໄດ້ຮັບຄວາມກ້າວໜ້າ ໃນການຝຶກແອບກຳລັງທະຫານຂອງ ຕົນແລະໃນເວລານີ້ກຳລັງທະຫານກອງທັບແຫ່ງຊາດອັຟການິສຖານແມ່ນຢູ່ໃນລະດັບ 180 ພັນຄົນ ທ່ານເວົ້າວ່າ ເປົ້າໝາຍໃນການເພີ່ມຈຳນວນທະຫານ ແມ່ນ 240 ພັນຄົນຊຶ່ງເປັນ ກຳລັງທີ່ທ່ານເວົ້າວ່າຈະສາມາດຮັກສາຄວາມໝັ້ນຄົງທັງພາຍໃນແລະພາຍນອກຢູ່ໃນທົ່ວປະ ເທດຫຼັງຈາກປີ 2014